**8-րդ կրթական հարթակ**

 **15-րդ շաբաթ**

**Նախորդ դասի գիտելիքների ստուգում։**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով**։ Անհրաժեշտության դեպքում ուխտի տեքստը նորից մեկնաբանել։
* **Գրականություն – «Երնեկ թե այս նոր տարին» Ռաֆայել Պատկանյան**
	+ Ի՞նչ տրամադրություն է հաղորդում բանաստեղծությունը։
	+ Ի՞նչ ի նկատի ունի Պատկանյանը՝ ասելով «բարին բուն դներ մեր սրտերին»
* **Բառագիտություն**
* Վերհիշել հետևյալ բառերի և արտահայտությունների բացատրությունները․
	+ ի մի գումարվեր – համախմբվեր
	+ ոստան – թագավորանիստ քաղաք, մայրաքաղաք, երկրի գլխավոր մաս
	+ ծածանվել –ալիքաձև շարժվել, փողփողել
	+ իսպառ – ամբողջովին, լիովին
* Վերհիշել հետևյալ բառերի հոմանիշները․
	+ երնեկ – երանի
	+ փայլել – շողալ
	+ ցավ – կսկիծ
	+ երկմտել – կասկածել
	+ անդաստան – դաշտ, արտ, հանդ
* Վերհիշել հետևյալ բառերի հականիշները․
	+
	+ երբեք – միշտ
	+ վերջ տալ – սկսել
	+ կորչել – գտնվել
	+ փոքրոգի – վեհանձն, մեծահոգի
* **Ուղղագրություն** – **Ձ-Ծ-Ց** և **Դ-Տ-Թ** բաղաձայնների ուղղագրություն։
	+ Որո՞նք են **Դ-Տ-Թ**-ի և **Ձ-Ծ-Ց** ուղղագրական և ուղղախոսական կանոնները։
	+ Ի՞նչ բացառություններ կան։ Բերել օրինակներ։
* **Մշակույթ** – Հայկական Նոր Տարվա ավանդույթները
	+ Ինչպե՞ս է առաջացել Ամանոր անունը։
	+ Որո՞նք են եղել ավանդույթները։
	+ Դու ի՞նչ ավանդույթներ ես լսել կամ գիտես Ամանորի մասին։
	+ Հին առասպելի համաձայն հենց հունվարին է բնության աստված Ամատուրը սեր խոստովանել իր ապագա կնոջը՝ Ամանորին, ում պատվին էլ նոր տարվա տոնն անուն է ստացել։
	+ Ընդունված է եղել կլոր գաթա թխել, որի կենտրոնում զեյթունի ճյուղ էին ամրացնում ու վրան չրեր ու ընկույզ էին կախում։

**ՆՈՐ ԴԱՍ**

* **Գրականություն** - **«Երազ օրեր» Միսաք Մեծարենց**
* **Բառագիտություն** – թեմատիկ բառերի բացատրություն, հոմանիշներ, հականիշներ
* **Քերականություն** - **Կետադրություն**։ Ստորակետ օգտագործելու հիմնական կանոնները։
* **Մշակույթ** – **Բանահյուսություն**։

**Գրականություն** **- «Երազ օրեր» Միսաք Մեծարենց**

**«Երազ օրեր»**

Կարմիր ծաղիկ մը գարունի
Առտու մը ինծի նվիրեցիր.
Ըզգացի թե տենդեր ունի
Երազկոտ միտքըս ուշացիր։

Խանդաղատանք մը հորդեցավ
Իմ նըվաղկոտ լանջքիս տակ՝
Դողաց սիրո սարսուռն անցավ՝
Ու թովանքը համբույրին հուր։

Եվ ըղձակաթ իմ հեգ հոգիս
Ըզգաց սիրտիդ հուրքն արծարծուն,
Ու մետաքսե ուղի մը զիս
Սեր-Ծաղիկին տարավ ածուն։

Հոն ժըպտեցավ կյանքը ինծի,
Հըմայքներու հույլովն անցավ,
Եվ ուրվական մը կասկածի
Անոր մոտեն երբեք չանցավ։

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* Ինչի՞ մասին է բանաստեղծությունը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

* Տողերը գրված են ջերմ սիրո և ուշացած խոսքերի մասին, որին էլ արտահայտվեց արտում նվիրված գարնան մեկ ծաղիկով:

**Բառագիտություն**

* Տրված բառերի և արտահայտությունների նշանակություններն են՝
	+ խանդաղատանք – սեր, գորով
	+ նվաղկոտ – թույլ, նվազ, այստեղ՝ հիվանդ
	+ արծարծել – մանրամասնել, այստեղ՝ բորբոքել
	+ հյուլք – մասնիկներ (հյուլ -մասնիկ)
	+ ածուն – նորածիլ, նոր ծլող
* Նշված բառերի հոմանիշներն են
	+ սարսուռ – դող
	+ հորդել – հոսել
	+ թովանք – հրապուրանք
	+ ընձակաթ – ցանկալի
* Նշված բառերի հականիշներն են՝
	+ սեր – ատելություն
	+ հմայք – տհաճություն
	+ երբեք – միշտ
	+ կասկած - վստահություն

**Քերականություն – Կետադրություն**։ **Ստորակետ օգտագործելու հիմնական կանոնները**։

Ստորակետը կետադրական նշաններից մեկն է։ Այն շատ կարևոր դեր ունի նախադասության մեջ և, կախված դիրքից, ստորակետը կարող է նախադասության իմաստն ամբողջովին փոխել։ Օրինակ՝

* Այս մարդուն արդարացնել պետք չէ՛, սպանել։
* Այս մարդուն արդարացնել, պետք չէ սպանել։

Առաջին դեպքում, իրադարձությունը ողբերգական ավարտ կունենա։ Իսկ երկրորդ նախադասությունը բոլորովին հակառակ իմաստը ստացավ։

Հայերենում այն դրվում է.

1. Հետևյալ շաղկապներից առաջ՝ ***որ, թե, եթե, որպեսզի, որովհետև, ուստի, քանզի, թեպետ*** և այլն։ Օրինակ՝
	* Աշակերտը հետ քաշվեց, որ ուսուցիչն անցնի։
	* Նրանք հավաքվել են*, որովհետև* միջոցառում է:
2. Երկու նախադասությունների միջև (բացի և, ու, կամ շաղկապներից, եթե ենթական փոխված չէ)։
	* Օրինակ՝ Երկնքում ամպրոպ էր որոտում, *բայց* անձրև չէր գալիս։
	* Գարունը բացվեց, *և* չվող թռչունները վերադարձան։
3. Եթե ցույց է տալիս թվարկում։ Օրինակ՝
	* Պատից կախված էին *նկարներ, զարդեր, գորգեր*։
	* Անժիկը մտաբերում էր քաղաքը՝ *իրենց դպրոցը, պիոներական շարքերը, կինոն, տրամվայը* ու էլի հազար ու մի պես-պես բաներ։
	* Ու տուն էր վերադառնում նա *ուրախ, զվարթ, ջահելացած*։ Երջանիկ էր զգում, որ *երազանքը կատարվեց, երկիրը տեսավ, կարոտն առավ։*
4. Միջանկյալ բառերից հետո (սակայն, իհարկե, ցավոք և այլն)։ Եթե դրանք գտնվում են նախադասության սկզբում, անջատել ստորակետով, իսկ եթե մեջտեղում է՝ երկու կողմից։ Օրինակ՝
	* *Իհարկե*, հեշտ չէր համակերպվել անարդարության հետ։
5. Ձայնարկություններից հետո (հե՜յ, ախ՛)։ Օրինակ՝
	* -*Հե՜յ*, ո՞վ կուզի թել ու ասեղ։
	* *Վա՜յ, վա՜յ*, մենք հենց իմացանք՝ մարդ ես դառել, խելոքացել ես…
6. Կոչականից հետո։ Օրինակ՝
	* -*Արա՛քս,* ինչու՞ ձկանց հետ պար չես բռնում մանկական։
	* Դասերս վերջացնեմ, *մայրի*՛*կ*, հետո կգամ։
7. Կրկնվող շաղկապից հետո (և՛..., և՛...., կա՛մ..., կա՛մ..., ո՛չ..., ո՛չ..., թե՛...,թե՛...։) Օրինակ՝
	* *Կա՛մ* հեռացիր, *կա՛մ* մնա։
	* Նա սիրում էր *թե՛* ցրտաշունչ ձմեռը, *թե*՛ շոգ ամառը։
	* Մեր սուրբ հավատից ոչ ոք՝ *ո՛չ* թշնամի, *ո՛չ* բարեկամ*, ո՛չ* ահ ու սարսափ մեզ շեղել չեն կարող։
8. Դերբայական դարծվածից առաջ և հետո, եթե միջադաս է։ Օրինակ՝
	* Գրությունը, գրված լինելով անընթեռնելի ձեռագրով, անհասկանալի էր։
9. Բացահայտչից հետո, եթե նախադասության վերջին բառը չէ։ Օրինակ՝
	* Մեր ազգային էպոսի գլխավոր հերոսը՝ Սասունցի Դավիթը, մարմնավորում է հայ ժողովրդի ազգային բնավորության լավագույն գծերը։

**Հարցեր -** Ո՞ր դեպքերում է դրվում ստորակետ։

**Հանձնարարություններ**

1. **Կետադրել հետևյալ տեքստերը և նախադասությունները։**

Նրա հայրենիքը եղել  է բարձրաբերձ անառիկ Սասունը: Այդ խուլ հեռավոր, ու հիասքանչ երկրի մոռացված անկյունը որտեղ ձորերը  դառնում են անդունդներ: Տաք դաշտերում վտակների ափերին աճում են վայրի խաղողը տանձը և մարդը երբեք չի տեսնում դրանց բերքը որովհետև արջերն ավելի շուտ են գտնում դրանք: Այստեղ աճում է նաև վայրի հոնը թուզը որը քաղցր է ու անուշահամ: Իսկ բարձրերում որտեղ ցրված էին աղքատ տնակները ցանում էին կորեկ ու վաղահաս ցորեն:

* Մարդիկ փախչում էին որովհետև լսել էին պատերազմի լուրը:
* Հեռուներից եկել էին երկու կին ովքեր իրենց հետ բերել էին տարբեր զարմանալի առարկաներ:
* Նրանք մոռացել էին ընկերոջ մասին բայց ընկերը նրանց ներեց:
* Քամին պոկում էր ծառի վերջին տերևները և աշունը դանդաղ զիջում էր իր տեղը ձմռանը:
* Նրանք ավարտեցին իրենց աշխատանքը հավաքեցին գործիքները և լուռ հեռացան:
* Մենք չենք անհանգստացնի քեզ, քանի որ դու ամենից լավ աշխատողն ես:

**Մշակույթ** **– Բանահյուսություն**

Բանահյուսությունը ժողովրդական բանավոր ստեղծագործությունների ամբողջություն է. ձևավորվել է մարդկային լեզվի ու մտածողության ծագմանը զուգընթաց: Բանահյուսությունը բաժանվում է 3 հիմնական խմբի`

* ***արձակ-պատմողական*** (հեքիաթ, առակ, ավանդություն, զրույց-հուշապատում),
* ***չափածո-երգային*** (ժողովրդական վեպ, վիպական, ծիսական, քնարական երգեր, ժողովրդական խաղեր)
* ***բանաձևային*** (առած, հանելուկ, հմայական աղոթք, երդում, անեծք, օրհնանք-բարեմաղթություն):

Երբեմն երեքն էլ հանդես են գալիս միաժամանակ (չափածո-երգային հատվածներ ունեցող արձակ հեքիաթներ, զրույցներ կամ արձակ-պատմողական հատվածներ ունեցող ժողովրդական վեպ, վիպական երգեր):

Բանահյուսական յուրաքանչյուր երկ ծագումով` անհատական, բնույթով կոլեկտիվ ստեղծագործություն է. տարածվում է տեղից տեղ, ժամանակաշրջանից ժամանակաշրջան, փոխանցվում սոցիալական տարբեր խմբերի, փոփոխվում թե՜ ձևով (լեզու-բարբառ, տաղաչափություն, կատարման եղանակ), թե՜ բովանդակությամբ (կոնկրետ իրականություն, գաղափարախոսություն): Այդպես առաջանում են միևնույն երկի մի քանի տարբերակներ:

Բանահյուսությունը կապված է կյանքի ու կենցաղի հետ և, գեղարվեստական նշանակությունից բացի, ունի տարբեր կիրառական գործառնություններ: Ժողովրդական երգեր, աղոթքներ, հմայական ու սովորական այլևայլ բանաձևեր կիրառվել և կիրառվում են կենցաղի ու տոհմաընտանեկան տարբեր ծիսական արարողությունների ժամանակ՝ արտացոլելով այդ արարողությունների իմաստը, մարդկանց ցանկությունները, հավատալիքներն ու գաղափարախոսությունը:

Բանահյուսության ուսումնասիրությամբ զբաղվող գիտությունը կոչվում է բանագիտություն:

**Հարցեր և առաջադրանքներ**

* Ի՞նչ է բանահյուսությունը։
* Որո՞նք են հիմնական խմբերը։
* Ինչպիսի՞ կիրառական գործառնություններ ունի բանահյուսությունը։
* Ի՞նչ է կոչվում բանահյութությամբ զբաղվող գիտությունը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

* Բանահյուսությունը ժողովրդական բանավոր ստեղծագործությունների ամբողջություն է. ձևավորվել է մարդկային լեզվի ու մտածողության ծագմանը զուգընթաց:
* Արձակ-պատմողական, չափածո-երգային, բանաձևային։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* լսել և կարդալ ներկայացված նյութը և վերարտադրել սեփական խոսքերով և պատասխանել նյութին վերաբերվող հարցերին,
* բացատրել հանձնարարված բառերը,
* մասնակցել խմբային աշխատանքին: